ঘূর্ণিঝড় ‘মন্থা’র জেরে ধান চাষের ব্যাপক ক্ষতি

কাঁকসা: ঘূর্ণিঝড় মন্থা-র (Cyclone Montha) প্রভাবে টানা বৃষ্টি ও ঝোড়ো হাওয়ায় বিপর্যস্ত কাঁকসা (Kaksa) ও বিপন্ন এলাকার কৃষকজীবন। আবহাওয়া দফতরের পূর্বাভাস অনুযায়ী অন্ধ্রপ্রদেশে (Andhra Pradesh) ঘূর্ণিঝড়ের প্রধান প্রভাব পড়লেও, পশ্চিমবঙ্গের পশ্চিমাঞ্চলেও তার প্রভাব দেখা দিয়েছে।

আরও পড়ুন: SIR আতঙ্কে বৃদ্ধের আত্মহত্যা, রাজ্যবাসীকে আশ্বস্ত করলেন মুখ্যমন্ত্রী

গত দু’দিনের প্রবল বৃষ্টিতে এলাকাজুড়ে ধান চাষের ব্যাপক ক্ষতি হয়েছে। অধিকাংশ মাঠে ধানগাছ মাটিতে শুয়ে পড়েছে, ধানের গোড়ায় জমেছে জল। ছোট চারা ধানের ক্ষতি তুলনামূলক কম হলেও, অধিকাংশ কৃষকই ব্যাংক ঋণ বা ধার করে গোবিন্দভোগ ধান চাষ করেছিলেন ভালো ফলনের আশায়। কিন্তু হঠাৎ দুর্যোগে বিঘে পর বিঘে ধান নষ্ট হয়ে যাওয়ায় গভীর চিন্তায় পড়েছেন তাঁরা।

ক্ষতিগ্রস্ত কৃষকদের দাবি, সরকারের তরফে দ্রুত ক্ষয়ক্ষতির হিসেব করে উপযুক্ত ক্ষতিপূরণের ব্যবস্থা করা হোক। যদিও প্রশাসনের পক্ষ থেকে এখনও পর্যন্ত আনুষ্ঠানিকভাবে ক্ষতির পরিমাণ জানানো হয়নি।